
1. Kokouksen avaus, läsnäolijat ja sidonnaisuudet 


Puheenjohtaja avasi kokouksen klo 11:08, totesi läsnäolijat ja muistutti sidonnaisuusilmoituksista. Ne 
pyydettiin lähettämään puheenjohtajalle mieluiten sähköisessä muodossa. 


2. Kokouksen asialista 


Asialista hyväksyttiin ja lisättiin muut mahdolliset asiat kohdaksi 8. 


3. Edellisen kokouksen pöytäkirja liitteineen 


Edellisen kokouksen pöytäkirja hyväksyttiin. Pöytäkirjat ovat julkisia hyväksymisen jälkeen. 


4. Ajankohtaista tartuntataudeista ja rokottamisesta 
a. Epideeminen tilannekatsaus yleisesti 


Katja Kotkavaara esitteli sekä kansallista että kansainvälistä epidemiatilannetta. Hanna Nohynek esitteli 
kansalliseen rokotusohjelmaan liittyviä ajankohtaisia asioita (esitys liitteenä). 


Suomessa on todettu yksittäisiä, influenssa-A löydöksiä viikoittain. Muualla Euroopassa influenssa- 
aktiivisuus on hieman lisääntynyt, mutta on vielä alle epidemiakynnyksen. Tiedossa ei ole rokoteviruksista 
merkittävästi poikkeavia viruksia. Enteroviruksia on todettu tavanomaista enemmän. Turussa on todettu 
lasten sairaalahoitoa vaatineita tapauksia, joiden aiheuttaja on enterovirus D68. Salmonella Mbandaka - 
epidemia on jatkunut Suomessa huhtikuusta alkaen. Tautitapauksia on todettu 69 eri puolilta Suomea. 
Epidemian lähdettä ei ole vielä tunnistettu. 


Kansallinen rokotusohjelma laajenee pneumokokkirokotusten osalta vaikeasti munuaissairaisiin alle 75- 
vuotiaisiin. Rokotteena on pneumokokkikonjugaattirokote Prevenar 13. Ikääntyneiden 
influenssarokotuskattavuus on noussut, mitä osittain saattaa selittää tiedonsiirron parantuminen. Pienten 
lasten osalta rokotuskattavuus on hieman laskenut. Alueelliset erot ovat suuria. Tulevalle kaudelle 
kansallisessa rokoteohjelmassa influenssarokotteita on hankittu 1,85 milj annosta ja kohderyhmät ovat 
samat kuin edellisellä kaudella. Hanna Nohynek esitteli myös influenssarokotteen suojatehoarvioita viime 
influenssakaudelta. 


Kansainvälisistä tilanteista raportoitiin ebolaepidemian käynnistyneen uudestaan Kongon demokraattisessa 
tasavallassa. Yhdysvalloissa, New Yorkin osavaltiossa todettiin heinäkuussa poliohalvaustapaus 
rokottamattomalla henkilöllä. Rokoteperäistä poliovirusta (VDPV2) on löytynyt sekä Yhdysvalloista että 
Britanniasta jätevesistä. 


Keskustelussa todettiin, että Tampereelta on aiemmin löytynyt usean vuoden ajan poliovirusta 
jätevesiseurannassa. Myös tällöin virus oli rokoteperäinen. Viimeisen kahden vuoden aikana 
jätevesiseurannassa ei ole poliovirusta havaittu. Yhdysvalloista ja Britanniasta löytyneet poliovirukset ovat 
olleet osin samaa geneettistä linjaa ja tätä on havaittu myös Israelissa. CDC on raportoinut, että 
Yhdysvalloissa enterovirus D68 on aiheuttanut polion kaltaista taudinkuvaa. 


Varusmiesten influenssarokotusten kattavuudesta todettiin, että se on perinteisesti ollut erittäin hyvä ja 
rokotusten myötä epidemiat ovat vähentyneet selvästi. 


b. Apinarokko 
Hanna Nohynek kertoi ajankohtaista apinarokkotilanteesta (esitys liitteenä). 


13.9.2022 mennessä Suomessa on todettu 34 apinarokkotapausta. Maailmalla on todettu 58 000 tapausta 
103 maassa. Suurin osa tapauksista on todettu MSM-miehillä. Euroopassa on todettu 3 apinarokkoon 
liittyvää kuolemantapausta. Alustavien tietojen mukaan nämä potilaat olivat perusterveitä. Sekä HUSLAB 
että Vitalab tarjoavat apinarokon laboratoriodiagnostiikkaa. Myös THL:ssä on apinarokon diagnostiikkaa 
varten sekä PCR- että sekvensointivalmius. 


Suomeen on saatu 1440 annosta Jynneos-apinarokkorokotetta. THL on antanut 6.9.2022 suosituksen 
rokotteiden käytöstä apinarokolle altistuneille. Toistaiseksi rokotteita on toimitettu vain HUS-apteekkiin, 
laajempi jakelu toteutunee lähiviikkoina. Pohdittava laajennetaanko rokotuksia myös riskiryhmiin. 


Keskustelussa todettiin, että on hankalaa pohtia mikä on apinarokkorokotteen järkevää käyttöä. 
Suosituksen mukaan rokotus tulisi antaa 4-14 vuorokauden kuluttua altistumisesta. Sekä potilaiden 
hoitoon hakeutumisessa että laboratoriodiagnostiikassa esiintyy viiveitä, mikä vaikeuttaa altistuneiden 
jäljittämistä. Lisäksi todettiin, että apinarokon riskiryhmistä prep-hoitoa saavat olisi helpompi tavoittaa, sillä 
he ovat jo ennestään terveydenhuollon palvelujen piirissä. Lähes kaikki tautitapaukset on toistaiseksi 
todettu pääkaupunkiseudulla. Muutamia yksittäisiä tapauksia on todettu muissa suurissa kaupungeissa. 
Terveydenhuollossa altistuneille pitäisi olla rokotetta saatavilla koko Suomessa. 


Rokotteita ei ole vapaasti ostettavissa, nykyiset on saatu EU:n kautta. Seuraavat annokset saapuvat vasta 
loppuvuonna, määrä ei ole vielä tiedossa. Suomi on ilmoittautunut mukaan myös EU:n yhteishankintaan, 
mutta nämä rokotteet tulevat vasta ensi keväällä. Rokotteita on jaettu ensisijaisesti epidemiologisen 
tilanteen perusteella. Luovuttaminen kulutukseen tapahtuu tällä hetkellä erityisluvalla. 


Apinarokkorokote on elävä heikennetty rokote. Siihen liittyy yleistyneen infektion riski vakavasti 
immuunipuutteisilla henkilöillä. Rokote on hyväksytty yli 18-vuotiaille. Jos on tarve rokottaa altistunut lapsi, 
on siitä hyvä neuvotella THL:n kanssa. Lasten rokottamiseen tarvittaisiin Suomessa yhteinen linja. Asia 
vaatii jatkoselvittelyä ja täsmennystä ohjeisiin kaivataan Kansalliselta rokotusasiantuntiryhmältä ja THL:n 
asiantuntijoilta. Lasten testaamiskynnyksen pitää olla korkea, sillä apinarokkoepäily hidastaa muiden 
tautien diagnostiikkaa. 


Ruokavirastossa on eläinten apinarokkodiagnostiikan mahdollisuus. Toistaiseksi kirjallisuudessa on 
raportoitu yksi tapaus, jossa tartunta tapahtui ihmisestä koiraan. 


Apinarokko on lisätty valvottavien tartuntatautien joukkoon, mikä mahdollistaa taudin seurannan. 
Keskustelussa todettiin myös, että lainsäädännön mukaan rokottamisen järjestämisestä vastaa kunta, 
rokotustoiminnan suunnittelusta ja toteutuksesta lääkäri, ja kansallisen ohjeistus on THL:n vastuulla. 
Lääkärin määräys ei tarkoita samaa kuin potilaskohtainen lääkemääräys. 


Epidemioiden ehkäisemiseksi tarvittaessa käytettävien rokotusten yleisen lainsäädännöllisen pohjan 
selkeyttämiseksi on STM:ssä valmisteltu rokotusasetuksen pykälään muutosta, jonka perusteella voitaisiin 
eri väestöryhmien rokotuksiin tarvittaessa käyttää paitsi kansallisen rokotusohjelman rokotteita myös 
muita valtion hankkimia myyntiluvallisia rokotteita tai rokotteita, joiden osalta sosiaali- ja 
terveysministeriön päätöksellä on poikettu lääkevalmisteiden myyntilupavaatimuksesta. 


c. Korona - missä mennään, mitä uutta 


Hanna Nohynek kertoi ajankohtaisesta koronatilanteesta (esitys liitteenä). 


Covid-19-tilanne on rauhoittunut koko maailmassa. Suomessakin rekisteröityjen tapausten ja positiivisten 
näytteiden osuus on laskenut selvästi. Samoin potilasmäärä sekä ESH- että PTH-osastoilla on laskenut. 
Merkittävällä osalla sairaalahoidossa olevista potilaista hoidon pääasiallinen syy on muu kuin koronatauti. 
Koronatartunnan yhteydessä todetut kuolemantapaukset lisääntyivät jonkin verran heinä-elokuussa, 
seuraten kasvanutta tapausilmaantuvuutta viiveellä. Myös koronaviruksen määrä jätevesissä on kääntynyt 
laskuun. 


Koko maailman väestöstä 62,3 % on saanut perusrokotussarjan; EU-maissa yli 60-vuotiaiden 
rokotuskattavuus on erittäin korkea. Suomessa 70 % yli 80-vuotiaista on saanut jo neljännen 
rokoteannoksen. THL on seurannut väestön immuniteettia sekä satunnaisotannalla että 
ylijäämäseerumeista. Joulukuussa 2021 käynnistyneen Omikron-aallon myötä lasten koronatartunnat 
lisääntyivät huomattavasti kevään 2022 aikana. Toukokuussa 89 %:lla 1-17 v. lapsilla oli tartunnasta ja/tai 
rokottamisesta kertovia vasta-aineita. Huomattava osa aikuisista on todennäköisesti myös saanut 
koronatartunnan kevään aikana. Rokotteilla saatu suoja vakavaa koronatautia vastaan säilyy erinomaisena 
kuukausia — suoja tartuntoja vastaan on vain kohtuullinen ja lyhytaikainen. 


THL on julkaissut uudet suositukset aikuisten koronarokotuksista. Yli 65-vuotiaille ja riskiryhmiin kuuluville 
suositellaan annettavaksi yksi annos bivalentilla koronarokotteella influenssarokotusten yhteydessä 
syystalvella. 


Keskustelussa todettiin, että ei ole tieteellistä näyttöä siitä, että varianttirokotteiden teho vakavaa tautia 
vastaan olisi alkuperäisiä rokotteita parempi. Jos epidemiatilanne pysyy rauhallisena, niin alle 60-v tuskin 
tarvitsevat ensi vuonna uusia rokotuksia. Yli 60-v kohdalla pitää seurata tilannetta. Rokotteita on tällä 
hetkellä runsaasti varastossa. Rokottamiseen pitäisi kuitenkin olla aina riittävän hyvä lääketieteellinen syy 
ja pitää huomioida myös mahdolliset rokottamiseen liittyvät haitat. Pyrkimyksenä on, että jatkossa 
koronrokotusten ikäraja olisi sama kuin influenssarokotusten (65-v), riskiryhmät ovat pääosin samat 
molemmissa taudeissa. Uniapneaa sairastavat henkilöt tulisi lisätä influenssarokotteiden riskiryhmään. 
Pohdittavaksi THL:n asiantuntijoille ja KRAR:lle jää, tulisiko koronarokotus sisällyttää osaksi kansallista 
rokotusohjelmaa. Koronarokotteita ei ole vapaasti saatavana apteekeista, toisin kuin esim. 
influenssarokotteita, joita voi halutessaan ostaa, vaikka ei kuuluisi riskiryhmiin. 


Keskustelussa todettiin myös, että Puolustusvoimien on hyvä keskustella uusien koronarokotusohjeiden 
soveltamisesta THL:n kanssa. Todettiin myös, että rokottaminen vie tällä hetkellä hyvin paljon 
terveydenhuollon resursseja. Pohdittava onko tämä enää tarpeen. Sama koskee myös 
koronadiagnostiikkaa. 


Koronapandemian torjuntaan liittyvien, tartuntatautilain väliaikaisten covid-19-pandemiaa koskevien 
säännösten jatko on koronaministeriryhmän pohdinnassa. Vuoden loppuun asti väliaikaisesti voimassa ovat 
myös TT-lain 4838 (sote-henkilöstön koronarokottaminen) sekä sairasvakuutuslain 
tartuntatautipäivärahaan liittyvä poikkeussäädös. Molempien mahdollinen jatkaminen edellyttää 
perusteellista pohdintaa ja keskustelua eri osapuolien kesken. 


TTNK katsoo, ettei TT-lain väliaikaisella 48a pykälällä eikä SV-lain väliaikaisella 8-luvun 1a pykälällä ole 
merkitystä Covid-19 epidemian torjunnan kannalta. 


5. Yleisvaaralliset vs. valvottavat tartuntataudit — korona ja muut 


Puheenjohtaja alusti aiheesta ja esitteli TT-lakiin perustuvan tartuntatautien luokittelun perusteet. 


Tartuntatauti on yleisvaarallinen, jos: 
1) taudin tarttuvuus on suuri; 
2) taution vaarallinen; ja 
3) taudin leviäminen voidaan estää tautiin sairastuneeseen, taudinaiheuttajalle altistuneeseen tai 
tällaisiksi perustellusti epäiltyyn henkilöön kohdistettavilla toimenpiteillä. 


Jokaisen edellä mainitun kriteerin tulee täyttyä, jotta tauti voidaan TT-lain perusteella luokitella 
yleisvaaralliseksi. Valvottavaksi luokitteluun sen sijaan riittää yksi seuraavista kriteereistä: 


Tartuntatauti on valvottava, jos: 
1) taudin esiintymisen seuranta edellyttää lääkärin antamia tietoja tai erikseen kerättäviä lisätietoja; 
2) taudin leviämisen ehkäiseminen edellyttää erityisiä toimia taudin toteamiseksi tehtävän 
tutkimuksen ja taudin hoidon toteutumisen varmistamiseksi; tai 
3) kyseessä on kansallisella rokotusohjelmalla ehkäistävä tauti. 


Yleisvaarallisen tai valvottavan tartuntataudin juridinen määritelmä perustuu 
lääketieteellisepidemiologiseen arvioon. Luokittelulla on yksilöön ja yhteisöön liittyviä 
seurannaisvaikutuksia kuten tautiseuranta ja -torjunta, itsemääräämisoikeuden mahdolliset rajoitukset ja 
taloudelliset vaikutukset. 


Ministeriössä on tarkoitus tarkastella Covid-19-taudin yleisvaarallisuuden perusteita syys-lokakuun aikana. 
Arvioinnissa on hyvä huomioida lääketieteellis-juridis-hallinnolliset seikat ml. myös erilaiset viestinnälliset 
seurannaisvaikutukset. 


Keskustelussa pohdittiin yleisvaarallisuuden kriteerien täyttymistä seuraavasti: 
Tarttuvuus: 


Suomen väestöstä hyvin suurella osalla on joko taudin sairastamisella tai rokottamisella hankittua 
immuniteettia Covid-19-tautia vastaan. Virus on ollut erittäin tarttuva mutta seroepidemiologisten 
tutkimusten mukaan yli puolet on sairastanut sen oireettomana, erityisesti lapsista suurin osa. Laajan 
väestöimmuniteetin takia viruksen tarttuvuus ei enää johda laajaan vaikeaoireiseen sairastuvuuteen. Virus 
tarttuu mutta tauti välttämättä ei. 


Vaarallisuus: 


Tauti aiheuttaa enää harvoin vaikean infektion, ja sen vakavuus voidaan arvioida yksittäisen ihmisen 
kohdalla vasta jälkikäteen. Suurella osalla koronapositiivisista sairaalahoidossa olevista potilaista hoidon 
varsinainen syy on muu kuin koronainfektio. Esimerkiksi suuren yliopistosairaalan kohorttiosastolla vain 
kolmannes potilaista on viime aikoina ollut koronan takia, ja kaksi kolmannesta koronan kanssa 
odottamassa jatkohoitopaikkaa muun yleistilan laskun ja kotona pärjäämättömyyden vuoksi. 
Immuunipuutteisillakaan ei enää välttämättä nähdä yhtä vaikeaa taudinkuvaa kuin epidemian 
alkuvaiheissa. Koronaan kuolleiden mediaani-ikä on korkea, ja kuolemien tilastointikriteereistä johtuen 
koronan merkitys kuolinsyynä on saattanut vuoden 2021 aikana korostua. THL selvittää asiaa tarkemmin 
kun sillä on koko vuoden tilastot käytettävissä. 


Henkilöön kohdistuvat torjuntatoimenpiteet: 


Tartunnan saaneeseen ja tartunnalle altistuneeseen yksilöön kohdistuvilla toimenpiteillä (eristys, jäljitys, 
karanteeni) ei tautia enää voida torjua. Laitos- ja osastoepidemioiden torjunnassa voidaan käyttää 


esimerkiksi kohortointia tai muita torjuntatoimenpiteitä taudinaiheuttajasta riippumatta eikä niiden käyttö 
edellytä taudin luokittelua yleisvaaralliseksi. 

ECDC:n pitkän ajan skenaariot on pohdinnassa kuitenkin hyvä ottaa huomioon. Tällä hetkellä uhka on 
vähenevä, mutta tilanne saattaa muuttua huonompaan suuntaan. Vaikka asiaa on mietittävä myös 
varautumisen kannalta, tulee EU-tasolla laadittuja skenaarioita tulkita Suomen lainsäädäntöä vasten. Mikäli 
ilmestyy uusi, entistä vakavampaa tautia aiheuttava virustyyppi, voidaan asetusmuutoksia tehdä 
tarvittaessa nopeastikin. 


TTNK katsoo, että Covid-19 ei täytä enää kaikkia lakisääteisiä yleisvaarallisen tartuntataudin 
lääketieteellisepidemiologisia luokittelun kriteerejä (TT-laki 4$ 1 mom). 


TTNK ehdottaa STM:n arvioivan, miten Covid-19 epidemian seuranta, ehkäisy, torjunta ja sairastuneiden 
hoito toteutetaan jatkossa mahdollisista asetusmuutoksista huolimatta, asiantuntijatieto ja 
palvelujärjestelmän kokonaiskuormitus huomioon ottaen. 

6. Pandemiasuunnitelman päivitys — luonnoksen esittely 
Paula Tiittala kertoi, että pandemiasuunnitelman luonnoksen on tarkoitus valmistua lokakuun alkuun 
mennessä ja se toimitetaan TTNK:n asiantuntijoille kommentoitavaksi. Palautteet luonnoksesta toivotaan 
kirjallisesti. Luonnosta käsitellään 12.10.2022 pidettävässä TTNK:n kokouksessa. 


7. Syksyn 2022 kokoukset 


Syksyn kokousaikataulu on lähetetty kokouksen osallistujille. 


8. Muut mahdolliset asiat 


Ei käsitelty muita asioita. 


9. Kokouksen päättäminen 


Puheenjohtaja päätti kokouksen klo 14.05 


Vakuudeksi, 


Ra i — 


Hanna Soini, sihteeri 


